সন্তানদের সামনেই স্ত্রী ও তিন আত্মীয়কে গুলি করে খুন!

ওয়েব ডেস্ক: মর্মান্তিক পারিবারিক হত্যাকাণ্ডের সাক্ষী থাকল তিনটি নিষ্পাপ শিশু। আমেরিকার (America) জর্জিয়া (Georgia) অঙ্গরাজ্যে সন্তানদের চোখের সামনেই স্ত্রী ও তিন আত্মীয়কে গুলি করে খুন করলেন এক ভারতীয় নাগরিক (Indian Citizen)। অভিযুক্তের নাম বিজয় কুমার। শুক্রবার ভোররাতে এই চাঞ্চল্যকর ঘটনা ঘটে লরেন্সভিল শহরের ব্রুক আইভি কোর্ট এলাকায়। ঘটনার পরই পুলিশ অভিযুক্তকে গ্রেফতার করেছে। প্রাথমিক তদন্তে পুলিশের অনুমান, পারিবারিক বিবাদের জেরেই এই নৃশংস হত্যাকাণ্ড।

পুলিশ সূত্রে জানা গিয়েছে, নিহতদের মধ্যে রয়েছেন বিজয়ের স্ত্রী মিমু ডোগরা (৪৩)। এছাড়া গুলিতে প্রাণ হারিয়েছেন তিন আত্মীয়, গৌরব কুমার (৩৩), নিধি চন্দ্র (৩৭) এবং হরিশ চন্দ্র (৩৮)। প্রত্যক্ষদর্শীদের দাবি, গভীর রাতে হঠাৎ চিৎকার-চেঁচামেচির শব্দ শোনা যায়। তার পরই একের পর এক গুলির আওয়াজে আতঙ্ক ছড়ায় গোটা এলাকায়। পড়শিরা বাইরে বেরিয়ে এসে পুলিশে খবর দেন।

আরও পড়ুন: ভারতীয় পণ্যে শুল্ক কমাচ্ছে ট্রাম্প প্রশাসন!

স্থানীয় সময় রাত আড়াইটে নাগাদ পুলিশ ঘটনাস্থলে পৌঁছে বাড়ির ভিতর থেকে চার জনকে গুলিবিদ্ধ অবস্থায় উদ্ধার করে। ততক্ষণে তাঁদের মৃত্যু হয়েছে। জানা গিয়েছে, ঘটনার সময় বিজয়ের তিন সন্তান বাড়িতেই ছিল। ভয় ও আতঙ্কে তারা তিন জনেই একটি আলমারির ভিতরে লুকিয়ে পড়ে। সেই অবস্থাতেই এক শিশু ৯১১ নম্বরে ফোন করে সাহায্য চায়। ওই ফোন কলের সূত্র ধরেই দ্রুত পুলিশ পৌঁছে যায় ঘটনাস্থলে।

পুলিশ জানিয়েছে, অভিযুক্ত বিজয় কুমারকে বাড়ির কাছ থেকেই গ্রেফতার করা হয়েছে। তাঁর বিরুদ্ধে একাধিক খুনের মামলা রুজু করা হয়েছে। এখনও পর্যন্ত হত্যাকাণ্ডে ব্যবহৃত আগ্নেয়াস্ত্র উদ্ধার হয়েছে কি না, তা স্পষ্ট করা হয়নি। ঘটনার নেপথ্যে ঠিক কী ধরনের পারিবারিক বিবাদ ছিল, তা খতিয়ে দেখা হচ্ছে।

এই ঘটনার খবর প্রকাশ্যে আসতেই আটলান্টায় ভারতের কনসুলেট জেনারেল গভীর দুঃখপ্রকাশ করেছে। এক বিবৃতিতে জানানো হয়েছে, নিহতদের পরিবারের পাশে রয়েছে ভারতীয় কনসুলেট এবং প্রয়োজনীয় সব ধরনের আইনি ও প্রশাসনিক সহযোগিতা করা হবে। তদন্তের অগ্রগতির দিকে তাকিয়ে রয়েছে প্রশাসন।